张荫桓
九日王胡镇与阎成叔别越日宿祁县奉寄
时艰谬典属，遂堕讥谗中。言者傥易地，吾誉超吴蒙。十年忝高位，砥道如蚕丛。世屯际颠危，遑恤自谋工。衰病不得息，矧欲巢云松。金瓯作孤注，愚虑羞从同。皲手理纷丝，凡百嗟蒙耳。外侮既沓至，惟口虞兴戎。固圉抉樊篱，谁欤郭令公。可怜绕指钢，樽俎皆折冲。力未剸虎狼，况能驯駏蛩。暂期兵祸戢，自治仍从容。养锐事征伐，安知吾道穷。高远自卑迩，郑宋殊昭聋。人情骛风影，利刃纷交攻。四至怵投柱，金铄如在镕。臣罪难自明，藉草诚宜通。新疆但编管，减死嘶边风。去国限三宿，修途无停踪。昨度庆都山，骑步犹憧憧。今兹太原道，村醪聆梵钟。登高此佳日，黄华何处逢。吾睫不自察，明决夫何为。栋压靡怨怒，下瓦频操箠。辕固述黄老，汉廷留令仪。阨运逮今日，周孔难为师。何况晁贾俦，挟筴虚千时。穷变通久理，毅力庸起衰。意歧成枘凿，鱼睨骇新奇。填海鸟何拙，移山愚可嗤。委随工自了，谁与扶艰危。天心妙转圜，呼吁通神祇。